**НАСТАВНО-НАУЧНОМ ВЕЋУ ФИЛОЗОФСКОГ ФАКУЛТЕТА У НИШУ**

**ДЕПАРТМАНУ ЗА АНГЛИСТИКУ ФИЛОЗОФСКОГ ФАКУЛТЕТА У НИШУ**

Рукопис: *Introduction to British History and Culture*

Аутор: доц. др Сања Игњатовић

Издавач: Филозофски факултет Универзитета у Нишу

**РЕЦЕНЗИЈА**

Одлуком Наставно-научног већа Филозофског факултета у Нишу бр. 200/1-9-3-01 од 12.7.2023. године именована сам за рецензенткињу рукописа монографије *Introduction to British History and Culture* ауторке др Сање Игњатовић, доценткиње на Филозофском факултету Универзитета у Нишу. Након што сам прочитала рукопис, износим следећа запажања и оцене.

Монографија под називом *Introduction to British History and Culture* представља амбициозну, обимну и свеобухватну културолошку студију историје британске цивилизације од прапочетака до савременог доба намењену превасходно студентима Англистике као основни уџбеник за обавезни предмет *Студије британске културе*. Ауторка је овом нимало лаком задатку приступила уз изузетну посвећеност, студиозност и минуциозност: рукопис садржи 197 страница куцаног текста подељених на више основних поглавља (препорука је да се ради лакшег сналажења у обиљу материјала дода нумерација поглавља и потпоглавља) уз предговор, увод, списак имена познатих Британаца који су уједно и теме за даљи самостални рад студената, и опсежни преглед коришћене литературе. Поред садржајног прегледа литературе на крају рукописа, иза сваког од основних поглавља налази се списак додатне литературе који студентима и читаоцима нуди смернице за даљи рад, а на почетку књиге је и мапа Велике Британије која поред географских, садржи и историјске и културолошке одреднице.

Основни, и може се слободно рећи и највиши квалитет монографије лежи у еклектичном приступу који, према доброј пракси успостављеној у студијама културе, комбинује историју, социологију, културу, књижевност, културну антропологију, а у случају монографије доц. др Сање Игњатовић и јак педагошки импулс. Монографија је написана сигурним, академским стилом, на одличном енглеском језику али је опет пријемчива како за студенте тако и за ширу јавност па ће њена вредност и корисност бити многострука. Један од посебних квалитета књиге је обимност изложене грађе на занимљив начин, уз обиље релевантних и креативних примера. Ауторка комбинује академски начин излагања са неформалнијим и личнијим стилом, што ову монографију издваја, у позитивном смислу, од сличних пројеката. Овакав приступ чини књигу посебно занимљивом и лако доступном примарној публици, студентима, а у складу са савременим методолошким увидима у области наставе англоамеричке културе и књижевности, даје се и довољно простора читаоцима да сами формирају свој суд о појединим феноменима, појавама и личностима, што искуство читања ове монографије чини интерактивним и у многоме побољшава и олакшава процес учења.

Такође, треба посебно издвојити и похвалити и начин на који је ауторка организовала главна поглавља. Наиме, структура важних поглавља доследно прати следећи образац: након историјског прегледа најважнијих личности, догађаја и појава – уз креативне наслове и поднаслове који подстичу на промишљање а не оптерећују књигу сувопарним и превише академским жаргоном, следе и потпоглавља која дају кратак преглед онога што се у датом периоду дешавало на нашим просторима (*Meanwhile in the Balkans…*). Ово је нарочито важно за студенте како би своја сазнања о британској историји могли да контекстуализују и показује висок степен педагошке свести ауторке и рефлектује њено завидно искуство у настави овог предмета. Такође, како студије стране културе неумитно позивају и на рефлексију о сопственом друштвено-историјском контексту, овакав приступ је не само оригиналан већ и вишеструко значајан када је у питању унапређење интеркултуралне свести читалаца. На крају сваког основног поглавља налазе се и пажљиво промишљена питања за даље учење и рекапитулацију стеченог знања као и већ поменуте смернице за додатну литературу. Оваква структура је у складу са трендовима у савременој англоамеричкој литератури у области хуманистичких наука и даје целовит и кохерентан приказ различитих периода историје британске цивилизације остављајући довољно простора за самостални даљи рад и промишљање.

О савремености и релевантности монографије и ауторкиној посвећености овој тематици сведоче и уводна поглавља као и већ поменути завршни списак важних личности Велике Британије који сеже до данашњих дана. Наиме, на самом почетку књиге, ауторка даје и преглед најважнијих дешавања и личности из савремене британске историје што овај преглед развоја британске цивилизације смешта у савремени контекст и успоставља прекопотребну везу између прошлости и значаја њеног проучавања за разумевање сложених савремених друштвених и политичких процеса.

Имајући све наведено у виду, може се рећи да је ауторкино инсистирање на свеобухватном и целовитом приступу проучавању историје и културе Велике Британије уз стално позивање читалаца на учешће у својеврсном дијалогу са ауторком књиге и самим текстом резултирало дубоко промишљеном и вишеструко корисном монографијом која представља значајан допринос науци, нарочито у српској академској јавности, а која ће, чврсто верујем, бити на корист врло широком кругу читалаца. **Стога, са великим задовољством, препоручујем монографију *Introduction to British History and Culture* доценткиње др Сање Игњатовић за објављивање**.

У Нишу,

21.8.2023. године \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Ана Коцић Станковић

Департман за англистику

Филозофски факултет у Нишу